b'\n_START_ARTICLE_\nHarry Harrison\n_START_SECTION_\nAsmeninis gyvenimas\n_START_PARAGRAPH_\nHaris Harisonas gim\xc4\x97 Stamforde, Konektikuto valstijoje, JAV, ta\xc4\x8diau gyveno daugelyje pasaulio \xc5\xa1ali\xc5\xb3: Meksikoje, Anglijoje, Airijoje, Danijoje, Italijoje ir kt. Jis buvo esperanto kalbos propaguotojas. Anks\xc4\x8diau buvo Airijos esperanto asociacijos prezidentas, buvo \xc4\xafvairi\xc5\xb3 kit\xc5\xb3 esperanto organizacij\xc5\xb3 narys: Esperanto-USA, Pasaulio Esperanto Asociacijos ir kt. Antrojo pasaulinio karo metu tarnavo Jungtini\xc5\xb3 Valstij\xc5\xb3 Karin\xc4\x97se oro paj\xc4\x97gose kaip ginkl\xc5\xb3 mechanikas ir artilerijos instruktorius._NEWLINE_1954 m. Niujorke Haris ved\xc4\x97 Joan Merkler. Vedybos truko iki \xc5\xbemonos mirties 2002 m. Pora susilauk\xc4\x97 dviej\xc5\xb3 vaik\xc5\xb3: Todd (g. 1955 m.) ir Moira (g. 1959 m.). Jiems jis dedikavo knyg\xc4\x85 \xe2\x80\x9eMake Room! Make Room!\xe2\x80\x9c._NEWLINE_Paskutiniu metu gyveno Airijoje, tur\xc4\x97jo but\xc4\x85 Braitone, Anglijoje. 2012 rugpj\xc5\xab\xc4\x8dio 15 dien\xc4\x85 oficialus ra\xc5\xa1ytojo tinklalapis paskelb\xc4\x97 apie H. Harrisono mirt\xc4\xaf.\n_START_SECTION_\nKarjera\n_START_PARAGRAPH_\nPrie\xc5\xa1 tapdamas ra\xc5\xa1ytoju, Harisonas mokslin\xc4\x97s fantastikos srityje save i\xc5\xa1band\xc4\x97 kaip iliustratori\xc5\xb3: k\xc5\xabr\xc4\x97 iliustracijas kai kurioms "EC Comics" komiks\xc5\xb3 knyg\xc5\xb3 \xe2\x80\x9eWeird Fantasy\xe2\x80\x9c ir \xe2\x80\x9eWeird Science\xe2\x80\x9c istorijoms. 1958\xe2\x80\x931964 m. buvo pagrindinis \xe2\x80\x9eFlash Gordon\xe2\x80\x9c laikra\xc5\xa1\xc4\x8dio komiks\xc5\xb3 serijos ra\xc5\xa1ytojas._NEWLINE_Dalis jo pirm\xc5\xb3j\xc5\xb3 trump\xc5\xb3 istorij\xc5\xb3 buvo i\xc5\xa1leistos \xc4\xafvairiais pseudonimais, pvz., \xe2\x80\x9eWade Kaempfert\xe2\x80\x9c. Ra\xc5\xa1ytojas labiausiai \xc5\xbeinomas u\xc5\xbe humoristin\xc4\x99 ir satyrin\xc4\x99 mokslin\xc4\x99 fantastik\xc4\x85: \xe2\x80\x9ePlienin\xc4\x97 \xc5\xbeiurk\xc4\x97\xe2\x80\x9c, \xe2\x80\x9eBilis, galaktikos didvyris\xe2\x80\x9c ir kt. Ta\xc4\x8diau Haris ra\xc5\xa1\xc4\x97 ir rimtomis temomis, i\xc5\xa1 kuri\xc5\xb3 geriausiai \xc5\xbeinomas romanas \xe2\x80\x9eMake Room! Make Room!\xe2\x80\x9c apie gyventoj\xc5\xb3 pertekli\xc5\xb3 ir besaik\xc4\xaf pasaulio i\xc5\xa1tekli\xc5\xb3 vartojim\xc4\x85 (knyga buvo panaudota kaip pagrindas mokslin\xc4\x97s fantastikos filmui \xe2\x80\x9eSoylent Green\xe2\x80\x9c, ta\xc4\x8diau jame buvo pakeistas siu\xc5\xbeetas ir tema)._NEWLINE_Ra\xc5\xa1ytojas kur\xc4\xaf laik\xc4\x85 artimai bendravo su Brianu Aldissu. Kartu su juo dalyvavo poroje antologijos projekt\xc5\xb3, 8-ame de\xc5\xa1imtmetyje k\xc4\x97l\xc4\x97 mokslin\xc4\x97s fantastikos kritikos standartus._NEWLINE_2009 m. Amerikos mokslin\xc4\x97s fantastikos ir fantastikos ra\xc5\xa1ytoj\xc5\xb3 asociacijos apdovanotas \xe2\x80\x9eDamon Knight Memorial Grand Master Award\xe2\x80\x9c.'